Psalmus 12
Psalmus 12 libri Psalmorum in Nova Vulgata Bibliorum versione incipit "Salvum me fac, Domine, quoniam defecit sanctus". Superscriptio eius in Nova Vulgata est "Magistro chori. Super octavam. PSALMUS. David.". Duae sunt psalmorum enumerationes: Hebraica et Graeca. Haec pagina enumerationem Bibliorum Hebraicorum et versionum recentiorum sequitur. In Septuaginta antiqua translatione Graeca et plurimis versionibus Christianis ante reformationem factis, hic psalmus undecimus dicitur. Iohannes Calvinus, theologiae Christianae Reformationis adhaerens, sic argumentum psalmi descripsit: David perditum statum populi deplorans et extremam recti ordinis dissipationem, precatur ut Deus suis mature succurrat. Deinde ut se et omnes pios soletur, postquam Dei promissionem retulit de ferendo suis auxilio, fidem eius et constantiam in servandis promissis commendat. Unde concludit, tandem etiam in maximis corruptelis, piorum liberatorem fore.